
Lovord om Susan Mallery



«Mallerys poesi er delikat og provokativ.»

– Publishers Weekly



«Susan Mallerys talent for å skrive med humor og ømhet gjør alle bøkene hennes svært leservennlige.»

– RT Books Reviews



«Romantikk blir ikke mye bedre enn Mallerys gode blanding av nyanserte følelser, humor og fantastiske historier.»

– Booklist


SUSAN MALLERY

Mitt hjerte er ditt

OVERSATT AV Barbro Tveite

EN FOOL’S GOLD-ROMAN


Denne boken er tilegnet Fool’s Gold-cheerleaderen 2011, Michele, som har en energi som bare overgås av hjertet hennes.

Takk for alt, Michele! Du er helt utrolig!


Prolog

Femten år tidligere



Patience McGraw fikk ikke puste. Hun la hånden på brystet og lurte på om det var mulig å få hjerteinfarkt og dø av frykt. Eller kanskje forventninger. Tankene løp løpsk, og det snørte seg sammen i halsen. Dette var kanskje den viktigste dagen i hennes liv, og hun fikk ikke puste. Noe så patetisk.

«Snøen smelter», sa Justice og pekte på fjellene øst for byen.

Patience så opp og nikket. «Det har blitt varmere.»

Det har blitt varmere? Hun undertrykket et stønn. Hvorfor måtte hun være så tåpelig? Hvorfor måtte hun være så nervøs? Dette var Justice, hennes beste venn siden han flyttet til Fool’s Gold i begynnelsen av oktober i fjor. De møttes første gang i skolekantinen, da begge strakte frem hånden for å ta den siste muffinsen. Han sa at hun kunne ta den, og så sa hun at de kunne dele den. Hun trodde at han ville takke nei, siden han var eldre, men i stedet smilte han, og den dagen ble de venner.

Hun kjente ham. De var mye sammen, spilte videospill sammen, gikk på kino sammen. De hadde det gøy sammen, og det var trygt. Eller det hadde det vært det inntil for noen få uker siden, da hun plutselig hadde sett inn i Justices mørkeblå øyne og følt noe hun aldri før hadde opplevd.

Moren hennes hadde forsikret henne om at det var normalt. Patience var fjorten, Justice var seksten, og det var lite trolig at de ville forbli venner i all evighet. Men Patience var ikke sikker på om hun likte forandringen.

Før hadde hun ikke måttet tenke på alt hun sa, eller bekymre seg for hva hun hadde på seg eller hvordan håret så ut. Nå tenkte hun bestandig, og det gjorde det vanskelig bare å tilbringe tid sammen.

Etter to måneder da hun hadde engstet seg for hvert eneste ord og hver eneste handling, hadde hun fått nok. Hun hadde tenkt å fortelle Justice sannheten. At hun likte ham. At hun ville at han skulle være mer enn bestevennen hennes. Hvis han også likte henne, visste hun ikke hva som ville skje, men hun var sikker på at det ville bli fantastisk. Hvis han ikke gjorde det, kom hun antakelig til å dø av knust hjerte.

De gikk gjennom det rolige boligområdet i Fool’s Gold. Den lille byen lå ved foten av Sierra Nevada. Våren var i ferd med å jage vinteren bort, det var knopper på trærne, og de første påskeliljene og tulipanene svaiet i ettermiddagsbrisen. Dette hadde ikke noe med redselen hennes å gjøre. For mens å snakke om å dø av knust hjerte kanskje var noe man gjorde i Stolthet og fordom - morens yndlingsbok og yndlingsfilm – kunne det være at det var smertefullt og litt ekkelt.

Men hun måtte få vite det. Måtte slutte å fundere. Hun burde bare fortelle ham det og få det overstått. Det skulle være skolefest om to uker, og hun hadde lyst til å gå på den sammen med Justice.

Hun var temmelig sikker på at han ikke likte noen andre. Selv om han var to år eldre enn henne, hadde han ingen kjæreste, og de spiste alltid lunsj sammen. Ikke at han hadde forsøkt å kysse henne. Hun var ikke sikker på hva hun syntes om kyssing, men hvis en gutt skulle kysse henne, ville hun at det skulle være Justice. Å, herregud, hvorfor hadde hun sånn mageknip?

«Patience?»

Hun kvakk til. «Hæ?»

«Er alt i orden?»

Hun stanset og trykket bøkene mot brystet. «Ja da. Hvorfor spør du?»

«Du er så stille. Er det noe galt?»

Øynene hans var så nydelige, tenkte hun. Mørkeblå. De rynket seg litt i øyekrokene når han lo, noe som ikke skjedde så ofte. Han hadde et vidunderlig smil. Han var fortsatt nokså tynn, som om han hadde vokst for raskt, men han var søt likevel. Og snill mot henne.

«Justice, det er noe jeg må spørre deg om.»

Han nikket og ventet. Ordene forsvant for henne da frykten og panikken ble for overveldende.

«Hei, Justice!»

De snudde seg og så Ford Hendrix krysse gaten og komme mot dem. Patience pustet ut, både lettet og frustrert over avbrytelsen.

Ford hadde fem søsken. Mørkt hår og mørke øyne. Alle jentene syntes han var kjekk, men Patience hadde bare øyne for Justice. «Fy søren, så vanskelig den historieprøven var», sa Ford. Han og Justice var på samme alder og hadde mange skoletimer felles. «Hei, Patience!»

«Hei!»

De gikk videre sammen, og øyeblikket var borte.

«Hvorfor må vi kunne alt det der?» spurte Ford. «Første verdenskrig var jo for hundre år siden eller noe sånt. Spørsmålet vi måtte besvare med en stil …»

«Det var fryktelig», fullførte Justice for ham.

Patience kikket på ham og oppdaget at han så spørrende på henne. Hun svelget da hun innså at han kanskje kom til å spørre henne om hva det var hun ville snakke om, og hun kunne jo ikke si noe med Ford til stede. Han var hyggelig nok, men det fikk da være måte på!

«Jeg må hjem», sa Patience. «Jeg tar en snarvei her. Ses i morgen.»

«Patience, vent!»

Men hun ignorerte Justice og skyndte seg av gårde rundt et hus og gjennom en hage, flyktet vekk.

*

Neste morgen var Patience fast bestemt på ikke å vente et sekund til med å fortelle Justice sannheten. Hele natten hadde hun ligget og kastet på seg i sengen, og hun var litt kvalm. Det kunne ikke fortsette slik. Hun skulle være modig. Hun skulle være ærlig. Hvis det gikk skikkelig ille, var hun sikker på at moren ville være villig til å flytte til en annen by.

Hun gikk bort til huset Justice bodde i, akkurat som hun hadde gjort hver morgen på vei til skolen i flere måneder. Mens hun gikk bortover fortauet, så hun opp på det lille toetasjes huset han delte med sin onkel. Vanligvis satt Justice på trappen og ventet på henne. Men denne morgenen gjorde han ikke det.

Visste han det? Hadde han forstått hva det var hun hadde tenkt å fortelle ham? Syntes han det var vemmelig? Syntes han at hun var en idiot, og at det var så pinlig at han ikke ville snakke med henne mer?

Engstelsen drev henne opp trappen. Hvis det var så ille, ville hun høre det raskest mulig. Han burde fortelle henne sannheten, sånn at hun ikke kom til å gå rundt og håpe. Så ville hjertet hennes bli knust, og hun kunne komme over det, og …

Hun stanset på verandaen da hun merket at ytterdøren stod på gløtt. Som om noen hadde hatt det travelt med å komme seg av gårde. Hun rynket brynene mens hun nærmet seg.

«Justice? Er alt i orden?»

Hun banket én gang, og døren gled opp.

Hun hadde vært inne i det lille huset massevis av ganger. Det var en liten stue der med spisekrok og et kjøkken ved siden av. Det var to soverom og et bad på baksiden. Hun husket en sofa, et par stoler og et sofabord.

Men alt det var borte nå. Stuen var tom, og det samme var spisestuen. Det var ingenting der. Ikke en pute eller en eske eller en papirbit. Det var som om ingen skulle ha bodd der.

Patience gikk langsomt gjennom huset. Pusten hennes kunne høres tydelig i stillheten. Hun skjønte ingenting. Hvordan kunne alt være borte?

Kjøkkenet var like tomt som resten av huset. Skapdørene var åpne og hyllene tomme. Vasken var tom, det samme var skuffene. På rommet til Justice var det ikke noe tegn til at han hadde bodd der.

Hun gikk inn i stuen igjen og blunket bort tårene. Frykten vokste inni henne.

Dette var ikke riktig. Folk forsvant da ikke bare i nattens mulm og mørke. Noe hadde skjedd. Noe alvorlig.

Hun for ut av huset og løp hele veien hjem. Der braste hun inn bakdøren og ropte på moren.

«Justice er borte! Han er borte, onkelen er borte, og alle tingene deres.»

Moren kom ilende inn i stuen. «Hva mener du?»

Patience fortalte henne hva som hadde skjedd. Ava grep en jakke og fulgte etter henne ut bakdøren. Ti minutter senere stirret hun på det tomme interiøret. Et kvarter senere var politiet der.

Patience så på alt som skjedde, og lyttet til samtalen. Ingen visste hva som hadde skjedd. Ingen hadde hørt noe eller sett noe. Men alle var enige om at det var veldig rart. Justice og onkelen hans hadde forsvunnet. Det var som om de aldri hadde vært der.


KAPITTEL 1

Trim øyebrynene mine», sa Alfred og viftet med de hvite, buskete brynene mens han snakket. «Jeg vil være sexy.»

Patience McGraw undertrykket et smil. «Har du planlagt en viktig kveld med madammen?»

«Ja.»

Det ville ha vært romantisk, hvis Alfred og hans nydelige kone hadde vært bitte litt yngre enn nittifem. Patience måtte tvinge seg selv til å la være å advare ham om at de i sin alder burde være forsiktige. Hun antok at den viktigste lærdommen var at ekte kjærlighet og lidenskap kunne vare et helt liv.

«Jeg er misunnelig», sa hun til kunden sin mens hun forsiktig trimmet brynene hans.

«Du valgte deg en elendig mann», sa Alfred. «Beklager at jeg er så direkte.»

«Det er jo sannheten», sa Patience og lurte på hvordan det ville vært å bo i en større by, hvor ikke alle visste alt om privatlivet ens. Men hun ble født i Fool’s Gold og hadde vokst opp med vissheten om at det var få hemmeligheter mellom venner og naboer.

Det betydde at hele byen visste at hun ble gravid da hun var atten, og at «den elendige mannen» som var barnets far, hadde forlatt henne og datteren mindre enn et år senere.

«Du kommer til å finne deg en annen mann», sa Alfred og klappet henne vennlig på armen. «En pen pike som deg burde hatt beilere stående i milelang kø.»

Hun smilte. «Så søtt av deg å si det. Hvis jeg ikke hadde visst bedre, ville jeg ha trodd at du flørtet med meg.» Alfred blunket til henne.

Til tross for komplimentene hans var hun forbausende nok ledig på markedet. Fool’s Gold flommet ikke akkurat over av kandidater, og som enslig mor måtte hun være spesielt forsiktig. Dessuten var de fleste mennene hun traff, ikke interessert i andre menns barn.

Da Patience grep saksen for å klippe et par hår på vidvanke, sa hun til seg selv at hun trivdes. Hvis hun hadde måttet velge, ville hun heller ha startet for seg selv enn å bli forelsket. Men av og til lengtet hun etter en å støtte seg til. En mann å være glad i, en som ville være der når hun trengte ham.

Hun tok et skritt bakover og betraktet Alfreds speilbilde. «Du er enda penere enn før», sa hun og la fra seg saksen og tok av ham kappen.

«Det er vanskelig å fatte», sa Alfred og smilte. Hun lo.

«Patience?»

Hun dro ikke kjensel på mannsstemmen, men snudde seg likevel. Det stod en mann i døren.

Hjernen hennes registrerte flere ting på én gang. Alfred var den siste som hadde bestilt time i dag. Hvis fyren var en kunde som kom inn uten avtale, ville han ikke ha sagt navnet hennes. Mannen var høy, med gyllenblondt hår og mørkeblå øyne. Skuldrene var brede, og han hadde et ansikt som ville passet på filmlerretet. Pen, men hun ante ikke hvem …

Hun merket at kappen dalte ned på gulvet da hun så nærmere på mannen som kom mot henne. Han var høyere og mye mer muskuløs, men øynene … De var nøyaktig de samme. De rynket seg til og med i øyekrokene da han smilte til henne.

«Hallo, Patience!»

Hun var fjorten år igjen, og stod i det tomme huset, reddere enn hun noen gang hadde vært. De hadde ikke funnet noe svar. Ikke da og ikke siden. Ingen løsning på mysteriet. Bare spørsmål og en gnagende følelse av at noe hadde gått fryktelig galt.

«Justice?» spurte hun med en stemme som lød mer som et pust enn en lyd. «Justice?»

Han trakk lett på skuldrene. Den velkjente gesten var nok til å få henne til å løpe tvers over rommet. Hun kastet seg om halsen på ham, fast bestemt på å hindre at han forsvant denne gangen.

Han tok imot henne og holdt nesten like hardt rundt henne som hun holdt rundt ham. Hun presset hodet mot skulderen hans og pustet inn duften av ham. En ren, maskulin duft som ikke hadde noe å gjøre med gutten hun husket. Dette skjedde ikke, tenkte hun, fortsatt fortumlet. Justice kunne ikke ha kommet tilbake.

Likevel hadde han det. Men mannen var svært forskjellig fra gutten, og det ble raskt pinlig. Hun tok et skritt bakover og satte hendene på hoftene.

«Hva skjedde? Du forlot meg! Hvor i alle dager dro du? Jeg var så redd. Hele byen var bekymret. Jeg ringte til og med til politiet.»

Han kikket seg rundt i salongen. Patience trengte ikke å følge blikket hans for å skjønne at de vakte oppsikt. Hun var vant til den vennlige interessen fra alle i salongen, men Justice kunne kanskje synes det var ubehagelig.

«Når kan du ta en pause?» spurte han.

«Om fem minutter. Alfred er den siste kunden min i dag.»

«Jeg venter på utsiden.»

Han beveget seg med en blanding av styrke og målbevissthet, og var forsvunnet før hun kunne stanse ham. I samme øyeblikk som døren lukket seg bak ham, kom de andre frisørene og halvparten av kundene styrtende til.

«Hvem var det?» spurte Julia, sjefen hennes. «For en kjekk fyr.»

«Jeg har sett ham her i byen før», sa en annen kvinne. «Med den ballettdanseren. Han var livvakten hennes.»

«Har han flyttet hit?»

«Er han en tidligere kjæreste?»

Alfred kremtet. «Trekk dere unna, mine damer. Gi Patience plass til å puste.»

Patience smilte takknemlig til ham. Han betalte henne for klippen og gav henne femti cent i tips. Hun ble ikke rik av å jobbe her, tenkte hun mens hun fulgte ham til døren og kysset ham på kinnet.

Da Alfred hadde gått, gikk hun tilbake og ryddet raskt opp.

Julia betraktet henne med utilslørt interesse.

«Kommer du til å gi oss detaljene i morgen?»

«Selvfølgelig.»

Å fortelle ting til andre var en like viktig del av kulturen i Fool’s Gold som å komme med middagsmat når noen var født, død eller alvorlig syk. Hun hadde kanskje ikke lyst til å avsløre alle detaljer om møtet med en mann fra fortiden, men det var ikke opp til henne å bestemme det.

Patience stakk innom toalettet for å forsikre seg om at hun ikke hadde sølt noe på den svarte T-skjorten. Hun fjernet strikken fra hestehalen og tenkte at hun burde ha stripet håret og sminket seg, og kanskje ikke vært så ordinær, men så trakk hun på skuldrene. Hun var den hun var, og bare plastiske operasjoner og/eller en fornyelse kunne endre på henne nå.

Hun tok på seg lip gloss og børstet en siste gang over Chez Julia-T-skjorten. To minutter senere hadde hun funnet vesken sin og gått ut på fortauet.

Justice var fortsatt der. Han hadde på seg mørk dress, blendende hvit skjorte og grått slips.

«Du kledde deg ikke så stilig for femten år siden», sa hun.

«Yrkesskade.»

«Og det reiser spørsmålet: Hvilket yrke? Men det kan vente.» Hun så på ham og prøvde å få mannen til å stemme overens med tenåringen hun hadde kjent og elsket. Vel, kanskje ikke elsket, men likt veldig godt. Han hadde vært den første hun hadde svermet for. Hun hadde ønsket å fortelle ham det, ha ham som kjæreste, og så hadde han forsvunnet. «Hva skjedde?»

Han så seg rundt. «Skal vi ta en kopp kaffe?»

«Ja.» Hun pekte nedover gaten. «Det er en Starbucks der borte.»

De begynte å gå nedover fortauet. Hun hadde tusen spørsmål i hodet, men klarte ikke å ta tak i noen av dem for å spørre ham om det. Hun var både nysgjerrig og sjenert, en kombinasjon som ikke var noe godt utgangspunkt for utvungen samtale.

«Hvor lenge har du …»

«Jeg ville ha trodd at du …»

De snakket i munnen på hverandre.

Hun sukket. «Vi har mistet rytmen vår. Det er trist.»

«Den kommer tilbake, vet du», forsikret han henne. «Gi det litt tid.»

De kom til Starbucks, og han holdt døren åpen for henne. Hun stanset.

«Er du tilbake for godt?» spurte hun. «Eller i det minste for en tid?»

«Ja.»

«Ikke noen forsvinning i nattens mulm og mørke?»

«Nei.»

Hun nikket. «Jeg visste ikke hva jeg skulle tro. Jeg var så redd.»

Han så på henne. «Jeg er lei for det. Jeg visste at du ville bli bekymret. Jeg hadde lyst til å si noe, men jeg kunne ikke.»

Hun så et par eldre kvinner nærme seg, og hun smatt inn. På vei mot disken trakk hun frem Starbucks-kortet sitt, men Justice viftet det bort.

«Jeg spanderer», sa han. «Det er det minste jeg kan gjøre etter det som skjedde.»

«Ha! Du spanderer selvfølgelig kaffe på meg i stedet for en biff når du kjøper deg en unnskyldning.»

Han sendte henne et smil som var så kjent at hjertet snørte seg sammen. Samtidig merket hun en tydelig prikking i området nedenfor navlen. Det var så lenge siden sist at det tok en liten stund før hun forstod at det skyldtes erotisk tiltrekning.

Hun var så patetisk, tenkte hun da hun bestilte sin vanlige vaniljelatte. Dette var det nærmeste hun hadde kommet en date de siste fem eller seks årene. Hun burde virkelig komme seg mer ut. Og når hun fikk litt fritid, skulle hun gjøre noe med det.

«En stor traktekaffe», sa Justice til jenta bak disken.

Patience himlet med øynene. «Meget maskulint. Jeg kan ikke si jeg er overrasket.»

Han smilte. «Så du synes ikke jeg virker som en soya chai latte-type?»

«Nei, men jeg skulle gjerne ha betalt for å se deg drikke en.»

«Ikke for alle penger i hele verden.»

Da de hadde fått kaffen, satte de seg ved et bord i hjørnet.

«Du har antakelig lyst til å sitte med ryggen mot veggen», sa hun og satte seg sånn at han kunne gjøre nettopp det.

«Hvorfor tror du det?»

«Noen sa at du er livvakt. Er det sant?»

Han satte seg overfor henne, og det var som om den store kroppen med de brede skuldrene krevde å få armslag.

«Jeg jobber for et selskap som tilbyr beskyttelse», innrømmet han.

Hun tok en slurk av kaffen. «Kan du ikke bare si ja?»

«Hva?»

«Svaret er ja. Ville det ikke ha vært enklere å si det enn at du jobber for et selskap som tilbyr beskyttelse?»

Han lente seg mot henne. «Var du like vrang da vi var yngre?»

Hun smilte. «Jeg har blitt mildere med årene.» Hun hevet kaffen. «Velkommen tilbake, Justice!»

*

De brune øynene til Patience danset muntert, akkurat slik som Justice husket dem. Hun var blitt litt høyere og hadde lagt seg ut på en herlig feminin måte, men ellers var hun den samme. Freidig, tenkte han. Ikke et ord han ville ha brukt som tenåring, men det passet perfekt på henne nå. Den Patience han husket, hadde vært livlig og rett på sak. Det virket som det ikke hadde forandret seg.

Hun så seg rundt i lokalet og sukket. «Det er noe sånt som fem millioner av disse her i landet. Vi trenger noe som er annerledes.»

«Liker du ikke Starbucks?»

«Nei», sa Patience og nippet til latten. «Jeg elsker Starbucks. Vi har aksjer i selskapet. Men synes du ikke en by som Fool’s Gold også burde ha en lokal kaffebar? Jeg skulle gjerne ha åpnet min egen. Tåpelig, hva?»

«Hvorfor er det tåpelig?»

«Det er ingen stor drøm. Burde ikke drømmer være store? Som at man ønsker å gjøre slutt på sult i verden?»

«Det er lov å drømme om ting som ville være bra for en selv.»

Hun studerte ham. «Hva drømmer du om?»

Han var ingen drømmer. Han ønsket seg det andre mennesker tok for gitt. Å kunne være som alle andre. Men det kom ikke til å skje.

«Å gjøre slutt på sult i verden.»

Hun lo. Den glade lyden fikk ham til å tenke på da de var yngre. Han hadde måttet lyve hele tiden. Han hadde blitt rådet til ikke å få seg venner og gli for mye inn i miljøet, men han hadde trosset dem og blitt venner med Patience. Selv da hadde han visst at han var annerledes, men han hadde likevel ønsket å høre hjemme der. Å være venner med henne hadde vært det eneste normale ved livet hans. Han hadde trengt henne for å overleve.

Valget hans hadde vært egoistisk, og hun hadde måttet betale prisen for avgjørelsen hans. Da han måtte dra, kunne han ikke fortelle henne hvorfor. Senere hadde han visst at å ta kontakt med henne ville føre henne inn i hans verden. Han hadde likt Patience for godt til å besudle henne på den måten.

Så hva var unnskyldningen hans nå? Da han så henne inn i øynene, visste han at han igjen hadde valgt det han ønsket i stedet for det som var riktig for henne. Men han hadde ikke klart å motstå ropet fra fortiden. Kanskje han i all hemmelighet hadde håpet at hun ikke var like herlig som han husket henne. I stedet var hun enda bedre.

Hun lente seg mot ham. «Du har utsatt det lenge nok, Justice. Hva hendte den gangen for lenge siden? I det ene øyeblikket var du der, og i det neste var du forsvunnet.»

Håret hennes var fortsatt langt. Han husket at hun hadde fall i håret, og hvordan det svingte frem og tilbake når hun gikk. Så sexy.

Han hadde vært for gammel for henne. Det var i hvert fall det han hadde sagt til seg selv hver gang han hadde vært fristet til å kysse henne. En attenåring som gav seg ut for å være seksten for å gjemme seg for mannen som ønsket ham død.

«Jeg var i et vitnebeskyttelsesprogram.» Hun sperret opp øynene.

Han lot henne fordøye opplysningen og studerte tegningen av en frisør på den svarte Chez Julia-T-skjorten hennes. Frisøren holdt i en saks og så komisk ut.

«Tuller du?» spurte Patience. «Mener du det? Her?»

«Finnes det noe bedre sted enn Fool’s Gold?»

«Det kan ikke være sant. Det er sånt som skjer på film.»

«Det er helt sant.» Han tok en slurk av kaffen og tenkte på fortiden. Det var sjelden han snakket om den. Selv hans nærmeste venner kjente ikke til detaljene.

«Min far var kriminell», sa han langsomt. «Den type mann som tror at verden skylder ham noe. Han gikk fra den ene planen til den andre. Hvis han hadde anstrengt seg like mye i en fast jobb, kunne han ha blitt rik, men det var ikke sånn han var.»

Øynene til Patience ble enda større. «Vær så snill, ikke få meg til å gråte.»

Han trakk på skuldrene. «Jeg skal gjøre mitt best for å holde meg til fakta.»

«Fordi de ikke vil få meg til å gråte?» Hun trakk pusten. «Ja vel, slem far. Og så?»

«Da jeg var sytten, ranet han og to andre en storkiosk. Eieren og en av de ansatte ble drept, og det var faren min som skjøt. Vennene hans ble tatt, og de angav min far. Bart. Han het Bart Hanson.» Justice hadde blitt døpt Bart Hanson Jr., men han hadde skiftet navn for mange år siden. Han ville ikke ha noe som hadde tilhørt hans far. «Politiet kom for å arrestere ham. Pappa hadde ikke tenkt å gi seg uten kamp. Han hadde planlagt alt, og hadde tenkt å drepe så mange politifolk han kunne. Jeg skjønte hva han hadde tenkt å gjøre, og hoppet på ham bakfra. Jeg klarte å oppholde ham lenge nok til at politiet fikk tatt ham. Han var ikke særlig fornøyd med meg.»

Det var ikke akkurat noen overdrivelse, tenkte han. Faren hadde forbannet ham og sverget å straffe sønnen, uansett hva det ville kreve. Alle som kjente Bart Hanson, hadde trodd at han var i stand til å ta livet av sitt eneste barn.

«Så forferdelig. Hvor var din mor oppi alt dette?»

«Hun hadde dødd flere år tidligere. I en bilulykke.» Han nevnte ikke at noen hadde ødelagt bremsene. Politiet hadde mistenkt Bart, men ikke klart å bevise det.

«Da jeg vitnet mot min far, ble sinnet hans til raseri. Kort tid etter at han var blitt dømt, rømte han fra fengselet og kom for å ta meg. Jeg havnet i et vitnebeskyttelsesprogram og ble brakt hit. Det var da vi møtte hverandre.»

Hun ristet på hodet. «Det er en helt utrolig historie, og skremmende. Jeg fatter ikke at du gjennomgikk alt det der. Du ymtet aldri noe om …» Hun så på ham. «Sytten? Var du sytten? Jeg trodde du var femten. Vi feiret bursdagen din da du ble seksten.»

«Jeg løy.»

«Om alderen din?»

«Det var fordi jeg var i det programmet. Jeg var to år eldre enn du trodde. Det er jeg fortsatt.» Han så at hun ikke syntes det var morsom.

«Jeg var bare fjorten.»

«Ja. Det er derfor jeg aldri …» Han grep kaffen. «Uansett, faren min ble sett i byen. Jeg bodde sammen med en politimann da. Det ble besluttet å få meg bort fra byen med en gang. Jeg hadde lyst til å fortelle deg det, Patience, men jeg kunne ikke. Da faren min endelig ble tatt og satt i fengsel, hadde det gått så lang tid. Jeg var ikke sikker på om du husket meg.»

Eller om han burde ta kontakt. Selv nå, når han fortalte henne en forenklet versjon av fortiden sin, var det mye å fordøye for henne. Hun så fortumlet ut. Han hadde opplevd alt sammen, og han hadde likevel vanskelig for å fatte at det hadde skjedd.

«Hva skjedde med din far?» spurte hun. «Sitter han fortsatt i fengsel?»

«Han er død. Han døde i en fengselsbrann.»

Han hadde blitt så forbrent at han var helt ugjenkjennelig. Bart hadde blitt identifisert ved hjelp av en tannlegejournal. En fryktelig måte å dø på, tenkte Justice, men var seg like fullt bevisst at han ikke følte noe for ham. Ikke noe annet enn lettelse over at han var død.

Spørsmålet om hvor mye av hans far som levde videre inni ham, var ikke noe han hadde tenkt å diskutere med henne. Det var noe som tilhørte sene netter når han var alene og skyggene truet. Patience var ikke en del av det. Hun var et lys i hans mørke, og han ville ikke at det skulle forandre seg.

«Det går helt rundt for meg», innrømmet hun og satte fra seg kaffen. «Vet du hva som er skikkelig rart? At jeg faktisk er mer overrasket over at du var atten da jeg trodde at du var seksten, enn at du var i et vitnebeskyttelsesprogram fordi faren din ville drepe deg. Jeg tror det betyr at det er noe galt med meg. Beklager.»

Han smilte. «Du vet i hvert fall hva som er viktigst for deg.»

Hun studerte ham et lite øyeblikk, så nikket hun. «Jeg klarer ikke å forestille hva du har måttet gjennomgå. Her gikk jeg og syntes synd på meg selv fordi jeg svermet for deg. Jeg hadde lyst til å fortelle deg det. Faktisk hadde jeg tenkt å gjøre det den siste dagen, men så dukket Ford opp.»

Han sa til seg selv at dette var interessant, men ikke viktig. Likevel kjente han en tilfredshet, raskt etterfulgt av en følelse av tap. Han hadde ofte lurt på hva som ville skjedd hvis han hadde vært en vanlig gutt som tilfeldigvis bodde i Fool’s Gold. Men han hadde ikke vært så heldig.

Han visste at hvis han hadde vært en hederlig fyr, ville han ha gått sin vei nå. At en mann som ham, ikke hadde noe i livet hennes å gjøre. Men han kunne ikke gjøre det, akkurat som han ikke hadde vært i stand til å glemme.

«Jeg husker den dagen», innrømmet han. «Du oppførte deg som om du gikk og tenkte på noe.»

«Det gjorde jeg. Deg. Da jeg var fjorten, skalv det lille pikehjertet mitt så fort du var i nærheten.»

Han likte å høre det. «Var det så ille?»

Hun nikket. «Du virket ikke interessert i noen andre, og det fikk meg til å håpe, men jeg var redd for at du bare så på meg som en venn. Jeg var fast bestemt på å fortelle deg sannheten. Men jeg var også skrekkslagen. Tenk om du ikke likte meg?»

«Jeg likte deg. Men jeg var for gammel for deg.»

«Det forstår jeg nå.» Hun smilte. «Atten år. Hvordan er det mulig? Jeg er helt satt ut. Jeg kommer til å komme meg igjen, men jeg trenger noen minutter.» Smilet bleknet. «Justice, da du bare forsvant, det … Vel, vi savnet deg alle sammen, og vi var bekymret for deg.»

Han strakte seg over bordet og rørte lett ved baksiden av hånden hennes. «Det vet jeg. Jeg er lei for det.»

«Det var som om du ikke hadde vært der. Jeg pleide å gå forbi huset og håpe at du ville dukke opp igjen like plutselig som du hadde dratt.»

Han hadde håpet at hun hadde gjort det, innrømmet han for seg selv. Han hadde ofte tenkt på henne og lurt på om hun husket ham. Enkelte dager hadde minnene om Patience vært det eneste som hadde holdt ham oppe.

«Var du her virkelig i fjor høst?»

«Helt kort. Jeg hadde en klient.»

«Dominique Guérin. Datteren hennes er en venninne av meg.» Patience la hodet på skrå. «Hvorfor oppsøkte du meg ikke da?»

Før han kunne komme på en unnskyldning som lød bedre enn at han hadde vært engstelig – noe han måtte innrømme var en pen måte å si «redd» på – kom det ei jente inn. Hun var kanskje ti eller elleve år gammel, med langt, brunt hår og brune øyne som virket kjente. Hun så seg rundt og kom bort til bordet deres.

«Hei, mamma!»

Patience snudde seg og smilte. «Hei, vennen min! Hvordan visste du at jeg var her?»

«Julia sa at du hadde gått for å ta en kopp kaffe.» Blikket hennes gled bort til Justice. «Med en mann.»

Patience sukket. «Denne byen elsker sladder.» Hun la armen rundt jenta. «Lillie, dette er Justice Garrett. Han er en venn av meg. Justice, dette er datteren min Lillie.»

